《北平射虎歌》
清代·陈豫朋

秋风削耳塞草枯，将军夜持金仆姑。一发辄殪双于菟，金石既贯精诚符。

再发不入理岂诬，有心求合翻成愚。汉军数出击匈奴，大宛苜蓿饲名驹。

将军志欲封狼胥，前茅后出迷道途。七十余战血模糊，数奇不赏徒区区。

人事翻覆如辘轳，白云苍狗变须臾。君不见邵平罢相还独居，种瓜自荷青门锄。

作者简介：陈豫朋，字尧凯，号濂村，泽州人。康熙甲戌进士，改庶吉士，授编修，历官福建盐驿道。有《濂村诗集》。